PROJEKTNI ZADATAK ZA IZRADU GLAVNOG PROJEKTA ZONA SANITARNE ZAŠTITE ZAHVATANJA POVRŠINSKIH VODA 
I UVOD
Za potrebe obezbjeđenja dodatnih količina vode za potrebe vodosnabdijevanja Crnogorskog primorja, izgrađeno je modularno filtersko postroojenje za preradu jezerske vode iz neposredne blizine izvorišta ,,Bolje Sestre“. Cilj izgradnje ovog postrojenja je obezbjeđenje kontinuiranog protoka i visok kvalitet tretirane vode koja nakon tretmana ispunjava zahtjeve definisane Zakonom o obezbjeđivanju zdravstveno ispravne vode za ljudsku upotrebu i Pravilnikom o parametrima, provjeri usaglašenosti, metodama, načinu, obimu analiza i sprovođenju monitoringa zdravstvene ispravnosti vode za ljudsku upotrebu. Nakon izgradnje neophodno je pristupiti daljim procedurama na dobijanju potrebnih dozvola za rad postorojenja.
II CILJ

Opšti cilj Projektnog zadatka je dobijanje glavnog projekta zona sanitarne zaštite zahvatanja površinskih voda za potrebe rada modularnog postrojenja za filtraciju vode u okvoru postrojenja ,,Bolje sestre“. 

Očekivano trajanje usluga projektovanja je maksimum 90 kalendarskih dana. Shodno važećim propisima, koji su navedeni dalje u tekstu, glavni projekat podliježe reviziji. Od projektanta se očekuje da primijeni sve ispravke koje mogu proizaći iz navedene revizije.

III PREDMET TEHNIČKE DOKUMENTACIJE
Zahvatanje površinske vode vrši se u neposrednoj blizini izvorišta ,,Bolje sestre“, za koje su rješenjem Uprave za vode broj 060-3327/08-02014-249 od 12.12.2008. godine utvrđene zone sanitarne zaštite. 

Shodno važećem Zakonu o vodama (,,Službeni list Republike Crne Gore", br. 027/07 od 17.05.2007, Službeni list Crne Gore", br. 073/10 od 10.12.2010, 032/11 od 01.07.2011, 047/11 od 23.09.2011, 048/15 od 21.08.2015, 052/16 od 09.08.2016, 055/16 od 17.08.2016, 002/17 od 10.01.2017, 080/17 od 01.12.2017, 084/18 od 26.12.2018. godine) i Pravilniku o određivanju i održavanju zona i pojaseva sanitarne zaštite izvorišta i ograničenja u tim zonama (Službeni list Crne Gore", br. 066/09 od 02.10.2009. i 013/24 od 16.02.2024. godine) zahvat površinske vode predstavlja novo izvorište, za koje postojeći Glavni projekat zona sanitarne zaštite izvorišta ,,Bolje Sestre“ nije važeći, bez obzira što se radi o u neposrednoj blizini izvorišta. 
Shodno članu 2, stav 2, tačka 3 Pravilnika o određivanju i održavanju zona i pojaseva sanitarne zaštite izvorišta i ograničenja u tim zonama, predmetno izvorište spada u tip izvorišta sa zahvatom površinskih voda za koje je potrebno odrediti sve tri zone sanitarne zaštite.

Kako ovo izvorište može biti sa izrazitim podzemnim doticajem ili bez izrazitog podzemnog doticaja, to je potrebno posebno utvrditi i navesti u Glavnom projektu zona sanitarne zaštite.
IV OSNOVE I ULAZNI PODACI ZA IZRADU GLAVNOG PROJEKTA

Opis načina zahvatanja vode: Filtersko postrojenje je izgrađeno po glavnom projektu izrađenom od strane konzorcijuma ,,Intermost-Nobilis“.
Na površini jezera postavljena je plutajuća platforma – ponton, koji omogućava fleksibilan zahvat vode sa različitih dubina, u zavisnosti od sezonskih promjena u kvalitetu i temperaturi vode. Ponton je izrađen od pocinkovane čelične konstrukcije otporne na koroziju, ispunjene materijalom male specifične težine (kao što su stiropor ili plastične komore), čime se obezbjeđuje visoka plovnost i stabilnost. Na pontonu se instaliraju dvije potopne vertikalne centrifugalne pumpe kapaciteta 120 l/s. Pumpe su opremljene usisnim plaštom radi dodatnog hlađenja, frekventnim regulatorima za optimizaciju potrošnje energije, i sigurnosnim sistemima za zaštitu od rada na suvo. Plutajući cjevovod, izrađen od visokogustinskog polietilena prečnika DN200, povezuje ponton sa obalom, nakon čega prelazi u iznadzemni transportni vod do filterskog postrojenja. Elastične spojnice omogućavaju prilagođavanje pomjeranjima vodostaja i talasnim opterećenjima. Na ovom dijelu sistema instalirani su sigurnosni ventili, nepovratni ventili, manometri i elektromagnetni protokomjeri za mjerenje količine zahvaćene vode. Rad postrojenja u punom kapacitetu je planiran sezonski, odnosno u vrijeme minimalne izdašnosti izvorišta ,,Bolje Sestre“, dok će se tokom preostalog perioda koristiti povremeno/po potrebi, i ne u punom kapacitetu.
Lokacija zahvatanja vode: Plutajući ponton sa pumpama i pripadajućim cjevovodom nalazi se na kat. parceli broj 2950 KO Vukovci. Lokacija nije naseljena. Pozicija zahvatanja je na udaljenosti od cca 150 m od postojećeg vodozahvata ,,Bolje Sestre”.

V OBIM USLUGA
Glavni projekat treba da sadrži sve elemente koje predviđa član 5 Pravilnika o određivanju i održavanju zona i pojaseva sanitarne zaštite izvorišta i ograničenja u tim zonama.
VI POTREBNE LICENCE ZA IZRADU GLAVNOG PROJEKTA
Glavni projekat izrađuje privredno društvo ili drugo pravno lice koje u skladu sa Pravilnikom o određivanju i održavanju zona i pojaseva sanitarne zaštite izvorišta i ograničenja u tim zonama (Službeni list Crne Gore", br. 066/09 od 02.10.2009. i 013/24 od 16.02.2024. godine) posjeduje licence za geološka istraživanja i izradu projekta geoloških istraživanja (smjer hidrogeologija), u skladu sa propisom kojim je uređena oblast geoloških istraživanja, odnosno privredno društvo ili drugo pravno lice koje posjeduje licencu izdatu u skladu sa propisom kojim se uređuje oblast izgradnje objekata (smjer hidrotehnika).
VII KOORDINACIJA I LOGISTIKA
Naručilac će za potrebe izrade Glavnog projekta zona sanitarne zaštite, projektantu dostaviti svu neophodnu dokumentaciju koju ima u posjedu a posebno:

· Glavni projekat modularnog filterskog postrojenja za pripremu pitke vode unutar objekta ,,Bolje Sestre“, konzorcijum ,,Intermost- Nobilis“ (2025.)
· Podatke o ispitivanju površinske vode u periodu 2018-2023. godina.

· Podatke o ispitivanju površinske vode tokom 2025. godine.

· Glavni projekat zona sanitarne zaštite izvorišta ,,Bolje Sestre“, 

· Hidrološku studiju procjene uticaja zahvata površinskih voda na nivo vode u basenu Skadarskog jezera (Malo blato), Geoprojekt doo (2025.)

Naručilac će imenovati lica zadužena za saradnju sa projektantom za vrijeme izrade predmetnog glavnog projekta.
Rukovodilac tehničkog sektora

